Leandra-busramp met hartseer én dankbaarheid gedenkDie busramp is Vrydag ná 70 jaar by Laerskool Leandra gedenk. (Foto: Verskaf / FAK) Die busramp wat 70 jaar gelede die lewe van tien skoolkinders en hul busbestuurder in Leandra, Mpumalanga, geëis het, is Vrydag met hartseer, maar ook dankbaarheid gedenk. Daar was hartseer oor die mense wat daardie dag dood is, maar dankbaarheid oor dié wie se lewe gespaar is en vir ŉ gemeenskap wat mekaar gedra het. “Wat gebeur het, was tragies, maar ons kyk vorentoe,” het Marius Purcell, skoolhoof van Laerskool Leandra, gesê. Die skool het die ramp – wat vandag steeds ’n uitwerking op die lewens van slagoffers se gesinne en maats het – Vrydag in samewerking met die FAK-Kultuurnetwerke (Federasie van Afrikaanse Kultuurvereniginge) en lede van die Leandra-gemeenskap (voorheen Leslie en Eendracht) gedenk. Tydens die geleentheid is ŉ krans by die monument by die skool gelê ter nagedagtenis aan die 11 mense wat in die tragedie gesterf het. Dié monument is in 2007 van die ongelukstoneel na die skool verskuif. Sibbe Jaap en Hannetjie Smit, wat destyds net voor die ongeluk van die bus af geklim het. (Foto: Verskaf / FAK) “Die tragedie is tydens die diens onthou, maar die gemeenskap wil graag die fokus van die hartseer en rou na dankbaarheid verskuif vir dié wat die ongeluk oorleef het, asook die ongelooflike ondersteuning van die gemeenskap wat die gesinne deur die moeilike tyd gedra het,” het die FAK in ŉ verklaring gesê. Purcell sê dis belangrik dat die skool die ramp moet onthou en dat hy altyd sal sorg dat leerders weet wat op 13 November 1952 gebeur het. Inwoners was destyds besig om vir ŉ groot fees gereed te maak wat twee dae ná die ongeluk sou plaasvind. Die skoolbus is op die noodlottige dag deur ŉ trein by die spoorwegkruising naby Oban getref. In plaas van die fees het die gemeenskap toe ŉ roudiens gehou. Jaap Smit, wat daardie dag net voor die ongeluk saam met sy suster Hannetjie van die bus afgeklim het, het die gedenkdiens Vrydag bygewoon. Smit en sy susters was maats met twee van die sibbe wat in die ongeluk gesterf het – kinders wat saam met hulle op skool was en met wie hul huisvriende was. Barry Müller, kultuurorganiseerder van die FAK in die noordelike provinsies, sê hoewel die diens somber was, veral met die teenwoordigheid van oorlewendes, kyk die gemeenskap vorentoe – “sonder om te vergeet wat hulle uit die verlede geleer het”.